स्टीव स्मिथ नंबर-2 पर पहुंचे; टॉप-5 बैटर में 3 ऑस्ट्रेलियाई
International Cricket Council (ICC) Test Ranking 2023 World Ranking  विलियमसन ICC टेस्ट रैंकिंग में नंबर-1 बने 
स्टीव स्मिथ नंबर 2 पर आए, टॉप-5 बैटर में तीन ऑस्ट्रेलियाई खिलाड़ी
इंटरनेशनल क्रिकेट काउंसिल (ICC) ने बुधवार को ताजा प्लेयर रैंकिंग जारी की। ताजा टेस्ट रैंकिंग में न्यूजीलैंड के केन विलियमसन नंबर-1 रैंक पर आ गए हैं। विलियमसन अगस्त 2021 के बाद पहली बार नंबर-1 पोजिशन पर पहुंचे हैं। वहीं, ऑस्ट्रेलिया के स्टीव स्मिथ को 3 स्थान का फायदा हुआ है।
बैटिंग रैंकिग के टॉप-4 पायदान पर ऑस्ट्रेलियाई खिलाड़ियों का दबदबा है। इनमें स्मिथ दूसरे, तीसरे पर ट्रेविस हेड और चौथे नंबर पर मार्नस लाबुशेन हैं। टॉप-10 बैटर्स रैंकिंग में केवल एक भारतीय खिलाड़ी ऋषभ पंत हैं। वह 10वें नंबर पर हैं। 
दूसरे ऐशेज​​​​​​ टेस्ट में स्मिथ ने जड़ा शतक 
ऐशेज सीरीज के दूसरे टेस्ट मैच में स्टीव स्मिथ ने शतक जड़ा था। यह शतक पहली पारी में आया, तब उन्होंने 184 बाॅल में 110 रन बनाए थे। वहीं, लाबुशेन ने लॉर्ड्स में 47 और 30 रन का योगदान दिया, जबकि हेड ने पहली पारी में 73 गेंदों पर 77 रन बनाए। ख्वाजा ने दूसरी पारी में एक अर्धशतक जमाया था। इस कारण इन खिलाड़ियों को रैंकिंग में फायदा हुआ। 
पिछले बुधवार को टेस्ट के नए नंबर-1 बैटर बने जो रूट बैटर्स रैंकिंग में पांचवें नंबर पर पहुंच गए। 
टेस्ट बाॅलर्स में अश्विन टाॅप पर 
भारतीय ऑफ स्पिनर रविचंद्रन अश्विन (860 पॉइंट्स) मेंस टेस्ट बॉलर्स रैंकिंग में नंबर-1 पर हैं। जबकि रवींद्र जडेजा (434 पॉइंट्स) के साथ ऑलराउंडर में नंबर-1 बने हुए हैं। ऑस्ट्रेलियाई कप्तान पैट कमिंस (826 पाॅइंट्स) के साथ बाॅलिंग रैंकिंग में दो स्थान के फायदे से दूसरे नंबर पर आ गए हैं। दाएं हाथ के तेज गेंदबाज ने लॉर्ड्स टेस्ट की दूसरी पारी में तीन विकेट लिए थे। बाएं हाथ के तेज गेंदबाज मिचेल स्टार्क को भी फायदा हुआ है। अब वह 14वें स्थान पर हैं।
इंग्लैंड के गेंदबाज जेम्स एंडरसन को ऑस्ट्रेलिया के खिलाफ दूसरे टेस्ट में 2 ही सफलता मिली। इस कारण उन्हें दो स्थान का नुकसान हुआ है। अब एंडरसन चौथे नंबर पर आ गए हैं।
ऑलराउंडर में बेन स्टोक्स को फायदा 
टेस्ट ऑलराउंडर रैंकिंग में इंग्लैंड के कप्तान बेन स्टोक्स को एक स्थान फायदा मिला है। स्टोक्स 326 पॉइंट्स के साथ अक्षर पटेल की जगह पर आ गए हैं। वहीं अक्षर पांचवें नंबर पर आ गए हैं। जो रुट को भी एक स्थान का फायदा हुआ, वह अब सातवें नंबर पर हैं।